Vógólán ebúg Ǹtondôbə, ǎ ndá Yákɔb, ai mə́ndá mə́ bod mə́sə̄ yā ndá Ísraɛ̂l. 5Éyə Ǹtondôbə a kɔ́bɔ̄ nâ: Zǎ évusǔ běsōá bə́ ngáyén ábə ma nə́ bə́ kə oyǎb ai ma, bə́ kə̄ bâtoŋ bədzə́dzāā bə́ mam á zud, bɔ́ bə́bēn bɔ̂ bə́ və̄ŋán fə bədzə́dzāā ? 6Bá ndzí kig dzó nâ: A nə vé, Ǹtondôbə yǎ á ngābɛ́d ai bíā á ńnam Égîptɛn, a wulú ai bíā á ǹkód ńnam, á é sí yǎ é ngābə́ ńkōd ǹkód, alɛ̌d alɛ̌d, á káŋálá, hə díbī díbi, é sí yǎ mod a ndzí kig wulu étēde, a mod ziŋ a ndzí kig lóŋ mvóg ?" 7Mə ngákə ai mínā ńnam sí yāvú bīdí, nə́ mǐ di bidí ai akúmá yā étē. Ǹnyie anə́ mī ngákə kwí, mǐ mǎn mə kə́ bɔli ńnam, é hóm mə̄ ngáhán ó ńtɔ̄á ángōndó. 8Bə́fada təge dzó nâ: ‘Ǹtondôbə a nə vé ?’ Bəyəm bə́ mvéndé, bə́ dímiŋi ma, bənɔ́nī bíyə́m báma, bə́ dugu ma, bəprofɛ́d báma bə́ kɔ́bɔgɔ á dzwé Bâl, bə́ toŋo bəzəzə̌ bəzambá. 9Asú te matámə sɔ́ dzóan ai mínā, Ǹtondôbə énye a kɔ́bɔ̄, ­mə́ dzóán fə ai bɔ́n bə́ bɔ́n báán. 10Daŋân hḿ á bilǒn bí Kitim mǐ yen, lómán sílī á Kédar, mǐ tóân sóŋ ádzō, mǐ yen ngə́ akyaí dzǎm tē á ngábɔban yǎ. 11Yə ayɔŋ á ngáfɔl yǎ bəzambá bóé ? Á kə̄ kwī, bá sə́ kīg bēn tɔ bəzambá, ńdɔ ayɔŋ dáma á ngáfɔl dúmá díé ai dzə́dzāā dzóm.